b'\n_START_ARTICLE_\nSidi Ifni\n_START_SECTION_\nOrigen\n_START_PARAGRAPH_\nLa ciutat fou fundada el 1934 sobre el llogaret d\'Amezdog. Es va proposar com a nom Santa Cruz de la Mar Peque\xc3\xb1a, o El Mesti, del nom de la tribu que dominava el territori, per\xc3\xb2 la Rep\xc3\xbablica va escollir un nom local: Sidi Ifni. A la desembocadura del rierol Asif N\'Ifni existia un morabit on era enterrat el xeic Sidi Ali, cap d\'una confraria local que era objecte de peregrinaci\xc3\xb3, i a la que els natius anomenaven la tomba de Sidi Ali N\'Ifni. Ifni d\'altra banda vol dir en berber Llacuna (o embassament format de manera natural) aix\xc3\xad que el nom es podia traduir com la tomba del Senyor Ali a la Llacuna. Agafant el nom del lloc (Ifni) i el t\xc3\xadtol del sant\xc3\xb3 (Sidi) es va formar Sidi Ifni que voldria dir "Senyor de la Llacuna".\n_START_SECTION_\nGeografia\n_START_PARAGRAPH_\nLa ciutat es troba a la vora d\'una estret altipl\xc3\xa0 entre el Djabal Bu Laalam i la costa; el rierol Ifni que nom\xc3\xa9s porta aigua quan plou desaigua a la rodalia. A la ciutat el clima \xc3\xa9s m\xc3\xa9s suau que a la resta del territori, amb molta boira, per\xc3\xb2 igualment amb poca pluja. L\'arribada del vent del desert o siroco fa pujar les temperatures fins a 50 graus.\n_START_SECTION_\nHist\xc3\xb2ria\n_START_PARAGRAPH_\nLa ciutat es va fundar el 1934 sent poc m\xc3\xa9s que un campament de tendes; en tres anys es van construir 600 habitatges, i el 1940 l\'estructura de la vila ja estava for\xc3\xa7a desenvolupada. La ciutat va continuar creixent. La darrera expansi\xc3\xb3 fou el 1966 quan es va urbanitzar l\'altre costat del riu Ifni, el que fou el barri de Barrio Agulla o Colominas. Els atacs dels irregulars marroquins entre el 23 de novembre del 1957 i el juliol del 1958 (la guerra d\'Ifni) no van afectar a la ciutat per\xc3\xb2 si a la seva vida di\xc3\xa0ria: havia de ser abastida per aire i protegida per posicions militars avan\xc3\xa7ades. El 1957 la major part dels soldats eren natius del Cos de Tiradors d\'Ifni i la Policia territorial, per\xc3\xb2 foren desarmats i substitu\xc3\xafts per peninsulars. Fora d\'algun atemptat menor i un pla per liquidar als oficials espanyols, no hi va haver incidents a la mateixa vila i el conflicte es va desenvolupar a l\'interior, fora del per\xc3\xadmetre defensiu situat a entre 8 i 10\xc2\xa0km del centre. L\'interior va quedar en poder del Marroc i Espanya nom\xc3\xa9s va conservar la ciutat i rodalia._NEWLINE_Del 1952 al 1958 fou capital de l\'\xc3\x80frica Occidental Espanyola per\xc3\xb2 el gener del 1958 es va constituir en prov\xc3\xadncia amb els seus propis governadors militar i civil. El 1960 els espanyols van construir un port per vaixells mitjans. Al costat hi ha l\'actual port de pesca. Hi havia un aer\xc3\xb2drom (que va substituir a una primera pista) que fou abandonat el 1969. El territori fou retornat al Marroc pel tractat de Fes de 4 de gener de 1969 i la transfer\xc3\xa8ncia formal de la ciutat i rodalia (i te\xc3\xb2ricament de la resta del territori) es va fer el 30 de juny de 1969. L\'antiga pla\xc3\xa7a d\'Espanya es va reconvertir en pla\xc3\xa7a Hassan II; l\'esgl\xc3\xa9sia va esdevenir palau de Just\xc3\xadcia, i el govern general el Palau Reial.'